CELEX: 22007D0262
Language: mt
Date: 2007-04-24 00:00:00
Title: 2007/262/KE: Deċiżjoni Nru 1/2007 tal-Kunsill ta’ Assoċjazzjoni UE-Alġerija ta’ l- 24 ta’ April 2007 li tistabbilixxi r-regoli ta’ proċedura tal-Kunsill ta’ Assoċjazzjoni

8.1.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               471
            
         DEĊIŻJONI Nru 1/2007 TAL-KUNSILL TA’ ASSOĊJAZZJONI UE-ALĠERIJA
   ta’ l-24 ta’ April 2007
   li tistabbilixxi r-regoli ta’ proċedura tal-Kunsill ta’ Assoċjazzjoni
   (2007/262/KE)
   IL-KUNSILL TA' ASSOĊJAZZJONI UE-ALĠERIJA,
   Wara li kkunsidra l-Ftehim ta’ Assoċjazzjoni Ewro-Mediterranju bejn il-Komunità Ewropea u l-Istati Membri tagħha, minn naħa, u r-Repubblika Demokratika Popolari ta’ l-Alġerija, min-naħa l-oħra, u partikolarment l-Artikoli 92 sa 100 tiegħu,
   Billi l-Ftehim daħal fis-seħħ fl-1 ta' Settembru 2005,
   IDDEĊIEDA:
   Artikolu 1
   Presidenza
   Il-presidenza tal-Kunsill ta’ Assoċjazzjoni tittieħed b' rotazzjoni, għal perjodu ta’ 12-il xahar kull wieħed, minn rappreżentant tal-Presidenza tal-Kunsill ta’ l-Unjoni Ewropea, f’isem il-Komunità u l-Istati Membri tagħha, u minn rappreżentant tal-Gvern tar-Repubblika Demokratika Popolari ta’ l-Alġerija.
   L-ewwel perjodu beda fid-data ta' l-ewwel laqgħa tal-Kunsill ta' Assoċjazzjoni u ntemm fil-31 ta’ Diċembru 2006.
   Artikolu 2
   Laqgħat
   Il-Kunsill ta’ Assoċjazzjoni għandu jiltaqa’ regolarment fuq livell ministerjali darba fis-sena. Bi ftehim bejn il-partijiet, jistgħu jinżammu sessjonijiet speċjali tal-Kunsill ta’ Assoċjazzjoni, fuq it-talba ta’ waħda mill-partijiet.
   Sakemm il-partijiet ma jiftiehmux mod ieħor, kull laqgħa tal-Kunsill ta' Assoċjazzoni għandha tinżamm fil-post fejn is-soltu jinżammu l-laqgħat tal-Kunsill ta’ l-Unjoni Ewropea f’data miftiehma bejn iż-żewġ Partijiet.
   Il-laqgħat tal-Kunsill ta’ Assoċjazzoni għandhom jissejħu mis-segretarji tal-Kunsill ta' Assoċjazzoni bi ftehim mal-President.
   Artikolu 3
   Rappreżentanza
   Il-membri tal-Kunsill ta’ Assoċjazzoni jistgħu jiġu rappreżentati jekk ma jkunux jistgħu jattendu. Jekk membru jixtieq ikun hekk rappreżentat, dan għandu jinnotifika lill-President bl-isem tar-rappreżentant tiegħu qabel ma tibda l-laqgħa li fiha jkun ser jiġi rappreżentat.
   Ir-rappreżentant ta’ membru tal-Kunsill ta’ Assoċjazzjoni jeżerċita d-drittijiet kollha ta’ dak il-membru.
   Artikolu 4
   Delegazzjonijiet
   Il-membri tal-Kunsill ta' Assoċjazzjoni jistgħu jkunu akkumpanjati minn uffiċjali. Qabel kull laqgħa, il-President għandu jkun infurmat bil-kompożizzjoni prevista tad-delegazzjonijiet ta' kull parti.
   Għal-laqgħat tal-Kunsill ta’ Assoċjazzoni, meta fuq l-aġenda jkun hemm kwistjonijiet li jikkonċernaw il-Bank, għandu jattendi rappreżentant tal-Bank Ewropew ta' l-Investiment bħala osservatur.
   Il-Kunsill ta’ Assoċjazzoni jista’, bi ftehim bejn il-partijiet, jistieden persuni li mhumiex membri biex jattendu l-laqgħat tiegħu sabiex jipprovdu informazzjoni fuq suġġetti partikolari.
   Artikolu 5
   Segretarjat
   Uffiċjal tas-Segretarjat Ġenerali tal-Kunsill ta’ l-Unjoni Ewropea u uffiċjal ta' l-Ambaxxata tar-Repubblika Demokratika Popolari ta’ l-Alġerija fi Brussel għandhom jeżerċitaw il-funzjonijiet ta’ segretarji tal-Kunsill ta’ Assoċjazzjoni b’mod konġunt.
   Artikolu 6
   Korrispondenza
   Korrispondenza indirizzata lill-Kunsill ta’ Assoċjazzjoni għandha tintbagħat lill-President tal-Kunsill ta’ Assoċjazzjoni fl-indirizz tas-Segretarjat Ġenerali tal-Kunsill ta’ l-Unjoni Ewropea.
   Iż-żewġ segretarji għandhom jiżguraw li l-korrispondenza tintbagħat lill-President tal-Kunsill ta’ Assoċjazzjoni u, fejn meħtieġ, tiġi ċċirkulata lill-membri l-oħra tal-Kunsill ta’ Assoċjazzjoni. Korrispondenza hekk iċċirkulata għandha tintbagħat lis-Segretarjat Ġenerali tal-Kummissjoni, lir-Rappreżentanti Permanenti ta’ l-Istati Membri u lill-Ambaxxatur tar-Repubblika Demokratika Popolari ta’ l-Alġerija fi Brussel.
   Komunikazzjonijiet mill-President tal-Kunsill ta’ Assoċjazzjoni għandhom jintbagħtu lid-destinatarji miż-żewġ segretarji u ċċirkulati, fejn meħtieġ, lill-membri l-oħra tal-Kunsill ta’ Assoċjazzjoni fl-indirizz indikat fit-tieni paragrafu.
   Artikolu 7
   Pubbliċità
   Għajr fejn jiġi deċiż mod ieħor, il-laqgħat tal-Kunsill ta’ Assoċjazzjoni mhumiex pubbliċi.
   Artikolu 8
   L-aġenda tal-laqgħat
   1.   Il-President għandu jfassal aġenda proviżorja għal kull laqgħa. Din għandha tintbagħat mis-segretarji tal-Kunsill ta’ Assoċjazzjoni lid-destinatarji msemmija fl-Artikolu 6 mhux aktar tard minn 15-il ġurnata qabel il-bidu tal-laqgħa.
   L-aġenda proviżorja għandha tinkludi kwistjonijiet li dwarhom il-President ikun irċieva talba biex jiddaħħlu fl-aġenda mhux aktar tard minn 21 jum qabel il-bidu tal-laqgħa. Iżda tali kwistjonijiet ma jiddaħħlux fl-aġenda proviżorja jekk ma tintbagħatx id-dokumentazzjoni anċillari lis-segretarji mhux aktar tard mid-data li fiha tintbagħat l-aġenda.
   L-aġenda għandha tiġi addottata mill-Kunsill ta’ Assoċjazzoni fil-bidu ta’ kull laqgħa. Punti oħra li ma jkunux fost dawk fuq l-aġenda proviżorja jistgħu jiddaħħlu fl-aġenda bi ftehim bejn il-partijiet.
   2.   Il-President jista’, bi qbil mal-partijiet, iqassar il-perjodi previsti fil-paragrafu 1 sabiex jitqiesu l-eżiġenzi ta’ każ partikolari.
   Artikolu 9
   Minuti
   Għandu jittieħed abbozz tal-minuti ta’ kull laqgħa miż-żewġ segretarji.
   Il-minuti għandhom, bħala regola ġenerali, jindikaw fir-rigward ta' kull punt fuq l-aġenda:
   
               —
            
            
               id-dokumentazzjoni preżentata lill-Kunsill ta’ Assoċjazzjoni,
            
         
               —
            
            
               id-dikjarazzjonijiet li membru tal-Kunsill ta’ Assoċjazzjoni jkun talab li jiġu inklużi,
            
         
               —
            
            
               id-deċiżjonijiet meħuda, id-dikjarazzjonijiet miftiehma u l-konklużjonijiet adottati.
            
         L-abbozz tal-minuti għandu jiġi preżentat lill-Kunsill ta’ Assoċjazzjoni għall-approvazzjoni. Dawn għandhom ikunu approvati fi żmien sitt xhur wara kull laqgħa tal-Kunsill ta’ Assoċjazzjoni. Wara l-approvazzjoni, il-minuti għandhom jiġu ffirmati mill-President u miż-żewġ segretarji. Il-minuti għandhom jiġu arkivjati fis-Segretarjat Ġenerali tal-Kunsill ta' l-Unjoni Ewropea; Għandha tintbagħat kopja ċertifikata bħala vera lil kull destinatarju msemmi fl-Artikolu 6.
   Artikolu 10
   Deċiżjonijiet u rakkomandazzjonijiet
   1.   Il-Kunsill ta’ Assoċjazzjoni għandu jadotta d-deċiżjonijiet u r-rakkomandazzjonijiet tiegħu bi ftehim komuni bejn il-partijiet.
   Fil-perjodu bejn il-laqgħat, jekk iż-żewġ partijiet jaqblu, il-Kunsill ta’ Assoċjazzjoni jista’ jadotta deċiżjonijiet jew rakkomandazzjonijiet bil-proċedura bil-miktub.
   2.   Id-deċiżjonijiet u r-rakkomandazzjonijiet tal-Kunsill ta’ Assoċjazzjoni fit-tifsira ta’ l-Artikolu 94 tal-Ftehim Ewro-Mediterranju għandhom jiġu intitolati rispettivament “Deċiżjoni” u “Rakkomandazzjoni” segwiti minn numru tas-serje, id-data ta’ l-adozzjoni tagħhom u deskrizzjoni tas-suġġett tagħhom. Kull deċiżjoni għandha tispeċifika d-data tad-dħul fis-seħħ tagħha.
   Id-deċiżjonijiet u r-rakkomandazzjonijiet tal-Kunsill ta’ Assoċjazzjoni għandhom jiġu ffirmati mill-President u awtentikati miż-żewġ segretarji.
   Id-deċiżjonijiet u r-rakkomandazzjonijiet għandhom jintbagħtu lil kull destinatarju msemmi fl-Artikolu 6.
   Il-Kunsill ta’ Assoċjazzjoni jista’ jiddeċiedi li jordna l-pubblikazzjoni tad-deċiżjonijiet u r-rakkomandazzjonijiet tiegħu fil-Ġurnal Uffiċjali ta’ l-Unjoni Ewropea u fil-Ġurnal Uffiċjali tar-Repubblika Demokratika Popolari ta’ l-Alġerija.
   Artikolu 11
   Lingwi
   Il-lingwi uffiċjali tal-Kunsill ta’ Assoċjazzjoni huma l-lingwi uffiċjali taż-żewġ partijiet.
   Sakemm ma jiġix deċiż mod ieħor, il-Kunsill ta’ Assoċjazzjoni għandu jibbaża d-deliberazzjonijiet tiegħu fuq dokumentazzjoni preparata f’dawn il-lingwi.
   Artikolu 12
   Spejjeż
   Il-Komunità Ewropea u r-Repubblika Demokratika Popolari ta’ l-Alġerija għandhom iħallsu l-ispejjeż relatati mal-parteċipazzjoni tagħhom fil-laqgħat tal-Kunsill ta’ Assoċjazzjoni, kemm fil-każ ta’ nfiq fuq staff, ivvjaġġar u sussistenza kif ukoll infiq fuq posta u telekomunikazzjonijiet.
   Infiq li għandu x’jaqsam ma’ l-interpretazzjoni waqt il-laqgħat, it-traduzzjoni u r-riproduzzjoni ta’ dokumenti għandu jitħallas mill-Komunità, ħlief għal infiq li għandu x’jaqsam ma’ l-interpretazzjoni u/jew traduzzjoni għal jew mill-Għarbi, li għandu jitħallas mir-Repubblika Demokratika Popolari ta’ l-Alġerija.
   Infiq ieħor relatat ma’ l-organizzazzjoni materjali tal-laqgħat għandu jitħallas mill-parti li tkun qed torganizza l-laqgħat.
   Artikolu 13
   Kumitat ta’ Assoċjazzjoni
   1.   Il-Kumitat ta’ Assoċjazzjoni għandu jassisti lill-Kunsill ta’ Assoċjazzjoni fit-twettiq ta’ ħidmietu. Il-Kumitat huwa kompost minn rappreżentanti tal-Kummissjoni Ewropea u minn rappreżentanti tal-membri tal-Kunsill ta’ l-Unjoni Ewropea, minn naħa, u mir-rappreżentanti tal-Gvern tar-Repubblika Demokratika Popolari ta’ l-Alġerija, min-naħa l-oħra.
   2.   Il-Kumitat ta’ Assoċjazzjoni għandu jħejji l-laqgħat u d-deliberazzjonijiet tal-Kunsill ta’ Assoċjazzjoni, fejn meħtieġ jimplimenta d-deċiżjonijiet tal-Kunsill ta’ Assoċjazzjoni u, b’mod ġenerali, jiżgura l-kontinwità tar-relazzjoni ta’ l-Assoċjazzjoni u t-tħaddim tajjeb tal-Ftehim Ewro-Mediterranju. Il-Kumitat għandu jeżamina kull kwistjoni mqiegħda quddiemu mill-Kunsill ta’ Assoċjazzjoni kif ukoll kull kwistjoni oħra li tista’ tinqala’ fl-implimentazzjoni ta’ kuljum tal-Ftehim Ewro-Mediterranju. Għandu jippreżenta proposti jew abbozzi ta’ deċiżjonijiet u/jew rakkomandazzjonijiet lill-Kunsill ta’ Assoċjazzjoni għall-approvazzjoni.
   3.   Fil-każijiet fejn il-Ftehim Ewro-Mediterranju jippreskrivi l-obbligu jew il-possibilità ta’ konsultazzjoni, tali konsultazzjoni tista’ sseħħ fil-Kumitat ta’ Assoċjazzjoni. Il-konsultazzjoni tista’ tkompli fil-Kunsill ta’ Assoċjazzjoni jekk iż-żewġ partijiet hekk jiftiehmu.
   4.   Ir-Regoli ta' Proċedura tal-Kumitat ta' Assoċjazzjoni huma annessi ma' din id-Deċiżjoni.
   Artikolu 14
   Din id-Deċiżjoni għandha tidħol fis-seħħ fil-jum li fih tiġi adottata.
   
      Magħmul fil-Lussemburgu, 24 ta’ April 2007.
      
         
            Għall-Kunsill ta’ Assoċjazzjoni
         
         
            Il-President
         
         M. BEDJAOUI
      
   
   
      ANNESS
      REGOLI TA’ PROĊEDURA TAL-KUMITAT TA’ ASSOĊJAZZJONI
      Artikolu 1
      Presidenza
      Il-presidenza tal-Kumitat ta’ Assoċjazzjoni għandha tittieħed b' rotazzjoni, għal perjodu ta’ 12-il xahar kull wieħed, minn rappreżentant tal-Kummissjoni Ewropea, f’isem il-Komunità u l-Istati Membri tagħha, u minn rappreżentant tal-Gvern tar-Repubblika Demokratika Popolari ta’ l-Alġerija.
      L-ewwel perjodu beda fid-data ta' l-ewwel laqgħa tal-Kunsill ta' Assoċjazzjoni u ntemm fil-31 ta’ Diċembru 2006.
      Artikolu 2
      Laqgħat
      Il-Kumitat ta' Assoċjazzjoni għandu jiltaqa' meta jitolbu ċ-ċirkostanzi, bil-ftehim taż-żewġ partijiet.
      Kull laqgħa tal-Kumitat ta’ Assoċjazzjoni għandha ssir fi żmien u f’post li dwaru jkun hemm qbil miż-żewġ partijiet.
      Il-laqgħat tal-Kumitat ta' Assoċjazzjoni għandhom jissejħu mill-President.
      Artikolu 3
      Delegazzjonijiet
      Qabel kull laqgħa, il-President għandu jkun infurmat bil-kompożizzjoni prevista tad-delegazzjonijiet ta' kull parti.
      Artikolu 4
      Segretarjat
      Uffiċjal tal-Kummissjoni Ewropea flimkien ma' uffiċjal tal-Gvern tar-Repubblika Demokratika Popolari ta’ l-Alġerija għandhom jeżerċitaw il-funzjonijiet ta’ segretarji tal-Kumitat ta' Assoċjazzjoni b’mod konġunt.
      Kull komunikazzjoni lil jew mill-President tal-Kumitat ta' Assoċjazzjoni fil-qafas ta’ dawn ir-Regoli ta’ Proċedura għandha tiġi indirizzata lis-segretarji tal-Kumitat ta’ Assoċjazzjoni u lis-segretarji u lill-President tal-Kunsill ta' Assoċjazzjoni.
      Artikolu 5
      Pubbliċità
      Sakemm ma jiġix deċiż mod ieħor, il-laqgħat tal-Kumitat ta’ Assoċjazzjoni m'għandhomx ikunu pubbliċi.
      Artikolu 6
      L-aġenda tal-laqgħat
      1.   Il-President għandu jfassal aġenda proviżorja għal kull laqgħa. Din għandha tingħadda mis-segretarji tal-Kumitat ta' Assoċjazzjoni lid-destinatarji msemmija fl-Artikolu 4 mhux aktar tard minn 15-il jum qabel il-bidu tal-laqgħa.
      L-aġenda proviżorja għandha kwistjonijiet li dwarhom il-President ikun irċieva talba biex jiddaħħlu fl-aġenda mhux aktar tard minn 21 jum qabel il-bidu tal-laqgħa. Iżda tali kwistjonijiet ma jiddaħħlux fl-aġenda proviżorja jekk ma tintbagħatx id-dokumentazzjoni anċillari lis-segretarji mhux aktar tard mid-data li fiha tintbagħat l-aġenda.
      Il-Kumitat ta' Assoċjazzjoni jista' jistieden esperti sabiex jattendu l-laqgħat tiegħu sabiex jipprovdu informazzjoni fuq suġġetti partikolari.
      L-aġenda tiġi adottata mill-Kumitat ta’ Assoċjazzjoni fil-bidu ta’ kull laqgħa.
      Punti oħra li ma jkunux fost dawk fuq l-aġenda proviżorja jistgħu jiddaħħlu fl-aġenda bi ftehim bejn il-partijiet.
      2.   Il-President jista’, bi qbil mal-partijiet, iqassar il-perjodi speċifikati fil-paragrafu 1 sabiex jitqiesu l-eżiġenzi ta’ każ partikolari.
      Artikolu 7
      Minuti
      F’kull laqgħa jittieħdu l-minuti. Dawn għandhom ikunu bbażati fuq sinteżi mill-President tal-konklużjonijiet li jkun wasal għalihom il-Kumitat ta' Assoċjazzjoni.
      Ladarba approvati mill-Kumitat ta’ Assoċjazzjoni, il-minuti jiġu ffirmati mill-President u mis-segretarji u arkivjati minn kull waħda mill-partijiet. Għandha tintbagħat kopja tal-minuti lil kull destinatarju msemmi fl-Artikolu 4.
      Artikolu 8
      Deliberazzjonijiet
      Fil-każijiet speċifiċi fejn il-Kumitat ta’ Assoċjazzjoni huwa mogħti s-setgħa mill-Kunsill ta’ Assoċjazzjoni skond il-Ftehim Ewro-Mediterranju biex jadotta deċiżjonijiet u/jew rakkomandazzjonijiet, dawn l-atti għandhom jiġu intitolati rispettivament “Deċiżjoni” u “Rakkomandazzjoni”, segwiti minn numru tas-serje, id-data ta’ l-adozzjoni tagħhom u d-deskrizzjoni tas-suġġett tagħhom.
      Kull meta l-Kumitat ta’ Assoċjazzjoni jieħu deċiżjoni, l-Artikoli 10 u 11 ta' din id-Deċiżjoni tal-Kunsill ta' Assoċjazzjoni UE-Alġerija għandhom japplikaw mutatis mutandis. Id-deċiżjonijiet u r-rakkomandazzjonijiet tal-Kumitat ta’ Assoċjazzjoni għandhom jiġu mgħoddija lil kull wieħed mid-destinatarji msemmija fl-Artikolu 4.
      Artikolu 9
      Spejjeż
      Kull parti għandha tħallas l-ispejjeż relatati mal-parteċipazzjoni tagħha fil-laqgħat tal-Kumitat ta’ Assoċjazzjoni u ta’ kull grupp ta’ ħidma jew korp li jista’ jitwaqqaf skond l-Artikolu 98 tal-Ftehim Ewro-Mediterranju, kemm fil-każ ta’ nfiq fuq staff, ivvjaġġar u sussistenza kif ukoll infiq fuq posta u telekomunikazzjonijiet.
      Infiq li għandu x’jaqsam ma’ l-interpretazzjoni waqt il-laqgħat, it-traduzzjoni u r-riproduzzjoni ta’ dokumenti għandu jitħallas mill-Komunità, ħlief għal infiq li għandu x’jaqsam ma’ l-interpretazzjoni u/jew traduzzjoni għal jew mill-Għarbi, li għandu jitħallas mir-Repubblika Demokratika Popolari ta’ l-Alġerija.
      Infiq ieħor relatat ma’ l-organizzazzjoni materjali tal-laqgħat għandu jitħallas mill-parti li tkun qed torganizza l-laqgħat.